
Šakių rajono savivaldybės mero
2023 m. birželio      d. potvarkio Nr. MT-
priedas


ŠAKIŲ RAJONO SAVIVALDYBĖS LŪKESČIŲ RAŠTAS 
UŽDARAJAI AKCINEI BENDROVEI „ŠAKIŲ ŠILUMOS TINKLAI“


I SKYRIUS
TIKSLAS

	1. Šiuo Šakių rajono savivaldybės lūkesčių raštu (toliau – Raštas) pateikiami Šakių rajono savivaldybės (toliau – Savivaldybė) lūkesčiai dėl uždarosios akcinės bendrovės „Šakių šilumos tinklai“ (toliau – Bendrovė) veiklos krypčių, Bendrovei keliamų tikslų ir veiklos principų. Lūkesčiai formuluojami 4 metų laikotarpiui, tačiau pagal poreikį Raštas gali būti atnaujinamas. 
	2. Raštas yra skirtas Savivaldybės lūkesčiams nustatyti, Bendrovės pagrindinėms ir kitoms veikloms įvardyti, esminiams veiklos vertinimo rodikliams, informacijos teikimo Savivaldybei tvarkai numatyti ir efektyviam Bendrovės ir Savivaldybės bendradarbiavimui užtikrinti.
	3. Rašto pagrindu turi būti rengiamas ir (ar) persvarstomas Bendrovės strateginis veiklos planas, nustatomi finansiniai ir nefinansiniai ilgalaikiai bei trumpalaikiai tikslai, atsižvelgiant į valstybės politiką energetikos srityje formuojančių teisės aktų, taip pat Lietuvos Respublikos teisės aktų, reglamentuojančių savivaldybės valdomų įmonių veiklą, nuostatas.
	4. Šiuo Raštu Savivaldybė  nesiekia apriboti ar išplėsti Bendrovės ar jos valdymo organų teisių ar pareigų. Bendrovė ir jos valdymo organai pirmiausiai privalo vadovautis galiojančiais teisės aktais, Bendrovės įstatais ir kitais Bendrovės akcininko priimtais sprendimais, gerąja įmonių valdymo praktika ir prisiimti atsakomybę už priimamus sprendimus. Įgyvendindami Rašte išdėstytus Savivaldybės lūkesčius, Bendrovės valdymo organai privalo vadovautis protingumo, skaidrumo, efektyvumo ir racionalaus turto valdymo principais.

II SKYRIUS
BENDROVĖS PASKIRTIS IR VEIKLOS TIKSLAI

	5. Bendrovės paskirtis – teikti centralizuotas šilumos tiekimo paslaugas, atitinkančias savivaldybės pavestą funkciją ir klientų lūkesčius, vykdyti karšto vandens tiekėjo veiklą, administruoti daugiabučių namų atnaujinimo (modernizavimo) programos įgyvendinimą, administruoti daugiabučių namų bendrojo naudojimo objektus Savivaldybės teritorijoje.
	6. Bendrovės veiklos tikslai yra šie:
	6.1. užtikrinti Savivaldybės pavestos savarankiškosios šilumos tiekimo organizavimo funkcijos vykdymą;
	6.2. užtikrinti Savivaldybės pavestos daugiabučių namų atnaujinimo (modernizavimo) programos įgyvendinimo administratoriaus funkcijos vykdymą;
	6.3. užtikrinti Savivaldybės pavestos daugiabučių namų bendrojo naudojimo objektų administratoriaus funkcijos vykdymą;
	6.4. teikti kitas pelningas paslaugas, nebloginant Savivaldybės savarankiškosioms funkcijoms užtikrinti atliekamų paslaugų kokybės.
	7. Šakių rajono savivaldybės tarybos 2019 m. gegužės 24 d. sprendimu Nr. T-177 „Dėl įpareigojimo UAB „Šakių šilumos tinklai“ vykdyti daugiabučių namų atnaujinimo (modernizavimo) programos įgyvendinimo administratoriaus funkcijas“ Bendrovei pavesta nuo 2019 m. liepos 1 d. vykdyti daugiabučių namų atnaujinimo (modernizavimo) programos įgyvendinimo administratoriaus funkcijas. Šakių rajono savivaldybės administratoriaus 2015 m. gruodžio 29 d. įsakymu Nr. AT-1411 „Dėl bendrojo naudojimo objektų administratoriaus skyrimo“ Bendrovė paskirta daugiabučių namų bendrojo naudojimo objektų administratoriumi penkerių metų laikotarpiui iki 2021 m. sausio 1 d., su galimybe pratęsti terminą kitų penkerių metų laikotarpiui. 2021 m. gruodžio mėn. Šakių savivaldybės administracijos direktoriaus įsakymais Bendrovė paskirta 103 daugiabučių namų bendrojo naudojimo objektų administratoriumi penkerių metų laikotarpiui.
	8. Bendrovė, vykdydama veiklą, prisideda prie Šakių rajono savivaldybės 2018–2024 metų strateginio plėtros plano, patvirtinto Šakių rajono savivaldybės tarybos 2017 m. gruodžio 21 d. sprendimu Nr. T-387 „Dėl rajono savivaldybės 2018–2024 metų strateginio plėtros plano patvirtinimo“, (Šakių rajono savivaldybės tarybos 2022 m. spalio 21 d. sprendimo Nr. T-313 redakcija), tikslo „Infrastruktūros modernizavimas ir plėtra“ įgyvendinimo.

III SKYRIUS
FINANSINIAI LŪKESČIAI

	9. Bendrovė turi siekti optimizuoti patiriamas sąnaudas ir išlaidas, kad dirbtų pelningai.
	10. Bendrovės grynasis pelningumas turi siekti ne mažiau kaip 5 proc.
	11. Bendrovės nuosavo kapitalo grąžos rodiklis (ROE) turi siekti ne mažiau kaip 10 proc.
	12. Bendrovės kapitalo struktūros rodiklis (skolų ir nuosavo kapitalo santykis) neturi viršyti 0,5.
	13. Bendrovės išmokami dividendai turi siekti 20 proc. paskirstytinojo pelno. 

IV SKYRIUS
NEFINANSINIAI LŪKESČIAI

	14. Centralizuoto šilumos tiekimo infrastruktūros planavimas ir plėtra. Bendrovė turi planuoti, ieškoti finansinių šaltinių, stengtis maksimaliai pasinaudoti Europos Sąjungos ir kitų fondų bei programų lėšomis šilumos tiekimo infrastruktūrai plėsti ir atnaujinti. Siekti išsaugoti Bendrovės pozicijas rinkoje ir jas plėsti. Vykdyti informacijos, skatinančios visuomenę efektyviai vartoti šilumos energiją ir naudotis Bendrovės paslaugomis, sklaidą. 
	15. Klientų aptarnavimo kokybė. Bendrovė turi siekti didinti klientams teikiamų paslaugų
vertę, gerinti teikiamų paslaugų kokybę ir didinti klientų pasitenkinimą paslaugomis. Užtikrinti dėmesį ir pagarbą klientams.
	16. Inovacijos. Bendrovė turi siekti tobulinti savo veiklą, pagal galimybes investuoti į naujas technologijas. Klientų aptarnavimas turėtų būti perkeliamas į elektroninę erdvę, plečiami vartotojų savitarnos portalo funkcionalumai. Savivaldybė tikisi, kad Bendrovė, kaip pažangi centralizuoto šilumos tiekimo įmonė, kurs ir siūlys klientams inovatyvias, atsinaujinančiais energijos ištekliais grįstas paslaugas.
	17. Efektyvumas ir lyderystė. Bendrovėje turi būti nuolat analizuojami, vertinami ir, esant poreikiui, optimizuojami veiklos procesai, kurie užtikrintų, kad turimi ištekliai būtų panaudoti optimaliai siekiant didesnio efektyvumo. Savivaldybė tikisi, kad Bendrovė, atnaujinusi šilumos tiekimo infrastruktūrą ir optimizavusi paslaugas, taps viena iš savo srities lyderių regione. 
	18. Socialinė atsakomybė ir darbuotojų įsitraukimas. Bendrovė privalo vykdyti savo veiklą pagal aukščiausius skaidrumo, valdysenos, etikos ir socialinės atsakomybės standartus. Bendrovė savo veikloje turėtų vadovautis gerąja tvaraus ir subalansuoto vystymosi praktika, į savo strategiją integruoti darnaus vystymosi principus aplinkosauginiu, socialiniu ir ekonominiu aspektais. Savivaldybė tikisi, kad Bendrovė dės pastangas didinti darbuotojų įsitraukimą, darbuotojų motyvaciją, profesinį augimą, sieks užtikrinti darbuotojams sąžiningą ir rinkos sąlygas atitinkantį atlygį ir saugią bei patrauklią darbo aplinką, palaikys nuolatinį ir konstruktyvų dialogą su darbuotojų atstovais.
	19. Skaidrumas ir rizikų valdymas. Bendrovėje turi būti įdiegtos atsparumo korupcijai priemonės, kurios užtikrintų, kad Bendrovės veikla būtų vykdoma skaidriai ir sąžiningai, o viešieji pirkimai būtų vykdomi vadovaujantis Lietuvos Respublikos viešųjų pirkimų įstatymo ir kitų norminių teisės aktų nuostatomis. Bendrovėje taip pat turi būti įdiegtos rizikos valdymo priemonės, investicijų planavimas ir panaudojimas turi būti pagrįstas įvertinus su tuo susijusias rizikas. Bendrovė turi užtikrinti, kad būtų viešai skelbiama visa informacija, nurodyta Lietuvos Respublikos Vyriausybės tvirtinamame Valstybės valdomų įmonių veiklos skaidrumo užtikrinimo gairių apraše.
	20. Geroji valdysena. Bendrovė, atsižvelgdama į viešosios įstaigos Valdymo koordinavimo centro teikiamas rekomendacijas valdysenai gerinti, turi siekti užtikrinti geriausią  valdymo praktiką
atitinkantį valdymą. Bendrovė savo veikla turėtų saugoti ir gerinti įvaizdį, taip pat efektyviai naudoti išorinę bei vidinę komunikaciją.

V SKYRIUS
BENDRI LŪKESČIAI DĖL VEIKLOS PRINCIPŲ

	21. Bendrovės vadovas privalo siekti, kad Bendrovė ir jos turtas būtų valdomi skaidriai, efektyviai, o paslaugos teikiamos atsižvelgiant į paslaugų naudotojų lūkesčius ir poreikius.
	22. Bendrovės vadovas tiesiogiai atsako už Bendrovei keliamų lūkesčių ir tikslų įgyvendinimą.
	23. Informacija apie Bendrovei keliamų lūkesčių ir tikslų įgyvendinimą kasmet turi būti pateikiama Bendrovės metiniame pranešime.
	24. Bendrovės vadovas turi vadovautis protingumo principu ir informuoti Savivaldybę apie esminius ir kitus potencialiai su akcininko interesais susijusius svarbius sprendimus. Esminiais sprendimais laikomi Bendrovės priimami sprendimai dėl:
· potencialių Bendrovės vadovo interesų konfliktų;
· potencialių teisminių ginčų;
· galimų Bendrovės darbuotojų ar susijusių šalių sukčiavimų;
· esminių Bendrovės veiklos pokyčių;
· Bendrovės struktūros pokyčių, didesnio masto darbuotojų kaitos;
· stambių įsigijimų ar pardavimų;
· galimos žala visuomenei, gamtai, ekonomikai ar valstybės saugumui;
· visuomenės informavimo priemonių pranešimų, kurie gali reikalauti Savivaldybės atstovų komentarų;
· bet kokio masto korupcijos ar politinės intervencijos;
· kitų esminių rizikų, keliančių grėsmę Bendrovės veiklos tęstinumui.
___________________________
